CELEX: 32017R0438
Language: lt
Date: 2017-03-13 00:00:00
Title: 2017 m. kovo 13 d. Komisijos įgyvendinimo reglamentas (ES) 2017/438, kuriuo dėl veikliosios medžiagos abamektino patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE. )

14.3.2017   
            
            
               LT
            
            
               Europos Sąjungos oficialusis leidinys
            
            
               L 67/67
            
         KOMISIJOS ĮGYVENDINIMO REGLAMENTAS (ES) 2017/438
   2017 m. kovo 13 d.
   kuriuo dėl veikliosios medžiagos abamektino patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį,
   kadangi:
   
               (1)
            
            
               Komisijos direktyva 2008/107/EB (2) veiklioji medžiaga abamektinas įtraukta į Tarybos direktyvos 91/414/EEB (3) I priedą kaip veiklioji medžiaga, skirta naudoti kaip akaricidas ir insekticidas. Į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;
            
         
               (2)
            
            
               2013 m. rugpjūčio 29 d. veikliosios medžiagos gamintojas „Syngenta Crop Protection AG“ pateikė paraišką pagal Reglamento (EB) Nr. 1107/2009 7 straipsnio 1 dalį paskirtai valstybei narei ataskaitos rengėjai Nyderlandams, prašydamas iš dalies pakeisti abamektino patvirtinimo sąlygas, kad jį būtų galima naudoti kaip nematicidą. 2014 m. kovo 18 d. Nyderlandai pagal to reglamento 9 straipsnio 3 dalį pranešė pareiškėjui, kitoms valstybėms narėms, Europos maisto saugos tarnybai (toliau – Tarnyba) ir Komisijai, kad paraiška priimtina;
            
         
               (3)
            
            
               paskirta valstybė narė ataskaitos rengėja įvertino naujas veikliosios medžiagos abamektino naudojimo paskirtis, atsižvelgdama į galimą jų poveikį žmonių ir gyvūnų sveikatai bei aplinkai pagal Reglamento (EB) Nr. 1107/2009 4 straipsnio nuostatas, ir 2015 m. balandžio 14 d. pateikė Komisijai ir Tarnybai vertinimo ataskaitos projektą. Pagal to reglamento 12 straipsnio 3 dalį pareiškėjo buvo paprašyta pateikti papildomos informacijos. Nyderlandai įvertino papildomą informaciją ir 2016 m. vasario 15 d. pateikė atnaujintą vertinimo ataskaitos projektą Komisijai ir Tarnybai;
            
         
               (4)
            
            
               2016 m. balandžio 29 d. Tarnyba pateikė Komisijai išvadą (5) dėl to, ar galima manyti, kad naujos veikliosios medžiagos abamektino naudojimo paskirtys atitinka Reglamento (EB) Nr. 1107/2009 4 straipsnyje nustatytus patvirtinimo kriterijus. 2016 m. gruodžio 7 d. Komisija pateikė abamektino peržiūros ataskaitos papildymo projektą ir reglamento projektą Augalų, gyvūnų, maisto ir pašarų nuolatiniam komitetui;
            
         
               (5)
            
            
               pareiškėjo buvo paprašyta pateikti pastabas dėl peržiūros ataskaitos;
            
         
               (6)
            
            
               nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra veikliosios medžiagos, naudojamas pagal vieną ar kelias tipiškas paskirtis, jei augalų apsaugos produktas naudojamas kaip nematicidas. Todėl tikslinga leisti naudoti veikliąją medžiagą abamektiną kaip nematicidą;
            
         
               (7)
            
            
               tačiau pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina ir tikslinga patvirtinimą suteikti laikantis tam tikrų sąlygų ir paprašyti pareiškėjo pateikti daugiau patvirtinamosios informacijos;
            
         
               (8)
            
            
               abamektino patvirtinime nustatyta, kad per dvejus metus nuo Direktyvos 2008/107/EB įsigaliojimo turi būti pateikti patvirtinamieji duomenys. Pareiškėjas, kurio prašymu patvirtintas abamektinas, pateikė prašomą informaciją, kurią Nyderlandai įvertino. Saugus naudojimas buvo patvirtintas pirminiame patvirtinime. Todėl šis klausimas išspręstas ir šios nuostatos toliau palikti nereikia.
            
         
               (9)
            
            
               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;
            
         
               (10)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 pakeitimas
   Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.
   2 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. kovo 13 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  2008 m. lapkričio 25 d. Komisijos direktyva 2008/107/EB, kuria iš dalies keičiama Tarybos direktyva 91/414/EEB dėl veikliųjų medžiagų abamektino, epoksikonazolio, fenpropimorfo, fenpiroksimato ir tralkoksidimo įtraukimo (OL L 316, 2008 11 26, p. 4).
   
      (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).
   
      (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).
   
      (5)  EFSA Journal 2014;12(5):3692. Adresas internete www.efsa.europa.eu.
   
      PRIEDAS
      Įgyvendinimo reglamento (ES) Nr. 540/2011 priedo A dalies 210 eilutėje, kurioje nurodytas abamektinas, skiltis „Konkrečios nuostatos“ pakeičiama taip:
      
         „A DALIS
         Leidžiama naudoti tik kaip insekticidą, akaricidą ir nematicidą.
         B DALIS
         Vertindamos paraiškas dėl augalų apsaugos produktų, kurių sudėtyje yra abamektino, registracijos naudoti kitais atvejais nei citrusiniams, salotoms ir pomidorams apsaugoti valstybės narės ypatingą dėmesį skiria Reglamento (EB) Nr. 1107/2009 4 straipsnio 3 dalyje nurodytiems kriterijams ir užtikrina, kad visi būtini duomenys ir informacija būtų pateikti prieš registruojant tokius produktus.
         Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į abamektino peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2008 m. liepos 11 d., išvadas, ypač į jos I ir II priedėlius, ir į abamektino peržiūros ataskaitos, kurią Augalų, gyvūnų, maisto ir pašarų nuolatinis komitetas baigė rengti 2017 m. sausio 24 d., papildymą, ypač į jo I ir II priedėlius.
         Atlikdamos šį bendrą vertinimą, valstybės narės turi skirti ypatingą dėmesį:
         
                     —
                  
                  
                     operatorių saugai ir užtikrinti, kad naudojimo sąlygose būtų reikalavimas naudoti tinkamas asmenines apsaugos priemones;
                  
               
                     —
                  
                  
                     produktų likučiams augalinės kilmės maiste ir įvertinti su maistu suvartojamų likučių poveikį vartotojams,
                  
               
                     —
                  
                  
                     bičių, netikslinių nariuotakojų, dirvožemio organizmų, paukščių, žinduolių ir vandens organizmų apsaugai. Nustačius šią riziką, prireikus turėtų būti taikomos rizikos mažinimo priemonės, pavyzdžiui, buferinių zonų kūrimas ir laukimo laikotarpiai.
                  
               Per dvejus metus nuo gairių dėl vandens apdorojimo procesų poveikio liekanų, aptinkamų paviršiniame ir požeminiame vandenyje, pobūdžiui vertinimo priėmimo pareiškėjas Komisijai, valstybėms narėms ir Tarnybai pateikia patvirtinamąją informaciją apie vandens apdorojimo procesų poveikį liekanų, aptinkamų geriamajame vandenyje, pobūdžiui.“